Kitba ta' NEIL AZZOPARDI FERRIGGI u GLEN FALZON Tista' tgħid li kull familja f'Malta u Għawdex tieħu gost li ma tħallasx kontijiet tad-dawl, aktar u aktar meta sa tliet snin ilu l-kontijiet tad-dawl u l-ilma kienu mgħola s-smewwiet. Madankollu, minkejja li l-Gvern preżenti naqqas dawn il-kontijiet b'medja ta' 25%, tista' tkun fattibbli li l-kont mhux talli jiġik irħas, iżda talli jista' jiġik żero u saħansitra taħt iż-żero fejn, fil-każ tal-aħħar, il-konsumatur jingħata l-flus lura. Dan kollu jista' jsir jekk inti tagħżel li tinvesti fil-pannelli fotovoltajċi permezz tal-għadd ta' skemi offruti mill-Gvern. Sostniet dan ma' din il-gazzetta Deborah Schembri li tmexxi s-sezzjoni tal-Enerġija Rinovabbli fi ħdan il-Malta Developers' Association (MDA), li wkoll għandha n-negozju tagħha f'dan is-settur. Schembri qalet li "meta jiġi klijent domestiku, il-mira tiegħu hu li jnaqqas il-kont tad-dawl u, jekk jista' jkun, iġibu żero. Bil-pannelli, illum nafu li dan huwa fattibbli u li dan jista' jsir. Fil-ġurnata tal-lum anke hemm familji li għandhom kontijiet li jiġuhom taħt iż-żero, u jkollhom anke credit; jiġifieri jkollhom anke flus x'jieħdu lura fuq is-sistemi tagħhom," ikkonfermat Schembri. L-iskemi tal-Gvern qed jagħtu imbuttatura Schembri qalet ukoll li, kieku kellha tqabbel ma' meta n-negozju tagħha beda joffri dan is-servizz xi għaxar snin ilu, id-domanda llum qiegħda kulma jmur dejjem tiżdied. "Dan aktar u aktar fi żminijiet meta għandek il-grants għaddejjin; jiġifieri l-iskemi tal-Gvern dejjem qed jagħtu imbutattura aqwa biex jintlaħaq il-potenzjal massimu." Żiedet tgħid ukoll li, jekk wieħed iħares lejn il-pay back period u jara li dan ikun wieħed li jagħmel sens, imbagħad ikollok il-grants li aktar u aktar se jgħin biex dan l-investiment jasal lura għand il-klijent bl-aktar mod faċli. "Meta mbagħad għandek l-aspett kummerċjali, wieħed ikun qiegħed iħares lejn żewġ affarijiet: għandek setturi fin-negozju li jmorru għall-PVs fl-istabbilimenti tagħhom, kemm biex jaqtgħu l-ispejjeż tad-dawl u hemm min jagħmilhom purament biex ikollhom investiment." Inbela' kollox f'ħames ġimgħat Mitluba tikkummenta fuq il-fatt li l-Gvern alloka €2 miljun oħra f'dawn l-iskemi, Schembri qalet li din tagħmel id-differenza kollha għax "meta ħsibna li l-grants kważi kollha spiċċaw – ħames miljuni nbelgħu fi ftit ġimgħat – li terġa' jkollok imbagħad żewġ miljuni oħra bħala top up, tagħmel differenza kbira." Dan kollu għall-ġid tal-pubbliku, għax reġa' rrikorra għaliha, tant li dawn iż-żewġ miljuni kważi meħudin ukoll; u kemm għan-negozji bħala service providers f'dan is-settur li għenithom biex ikomplu għaddejjin b'andament stabbli fuq xogħolhom. Fuq is-settur tal-enerġija, Schembri qalet li dan dejjem kompla jinfetaħ u jikber u s'issa dejjem morna 'l quddiem, u l-istrateġija tal-Gvern turi li aħna differenti minn pajjiżi oħrajn, fejn forsi pajjiżi oħrajn għaġġlu daqsxejn u forsi tfixklu xi ftit f'saqajhom ukoll. "Dawn l-aħħar ftit snin il-proċess kien wieħed meqjus u, infatti, aħna wieħed mill-ftit pajjiżi li l-kuntratti qed jiġu onorati mill-Gvern, u dik hija vantaġġ għalina." Kompliet issostni li issa rridu nħarsu 'l quddiem għax illum hemm prodotti oħrajn f'dan is-settur li jistgħu jiġu introdotti biex jieħdu ċerti skemi u grants. "Nisperaw li bid-diskussjonijiet li qed isiru mill-MDA mal-Gvern, dan it-tagħmir jiġi introdott għal ċerti skemi ta' benefiċċju għal kulħadd." Titlifx din l-opportunità Fl-aħħar nett, Schembri għamlet appell għal dawk il-familji li forsi għadhom ftit xettiċi dwar dan l-investiment. "Ftit taż-żmien ilu n-nies kienu jibqgħulek xettiċi għax ma kinux jafu r-riżultat. Illum għandna l-provi, u bħala pajjiż qegħdin f'pożizzjoni mill-aqwa biex nipproduċu enerġija nadifa mill-PVs, fejn saħansitra kien hemm min ried iżidhom ukoll." Temmet tgħid li, minħabba l-fatt li l-prezzijiet naqsu u l-iżvilupp f'dan is-settur żviluppa b'mod li l-prezzijiet setgħu jorħsu, il-pay back period sar aktar mgħaġġel, fejn illum titħallas lura wara erba' jew ħames snin, b'kuntrast ma' qabel li d-dewmien kien ilaħħaq madwar tmien snin. "It-teknoloġija avvanzat u bil-grants tal-Gvern vera m'għandekx titlef din l-opportunità!" Il-GRTU sodisfatta bis-settur tal-enerġija Intant, il-GRTU tinsab sodisfatta bl-iżviluppi fis-settur tal-enerġija rinovvabli f'pajjiżna. Dan wara li l-Kummissjoni Ewropea approvat il-pjanijiet tal-Gvern Malti f'dan il-qasam u kif ukoll il-Gvern Malti żied l-allokazzjoni għal għajnuniet fuq il-pannelli fotovoltajċi b'€2 miljun. Il-GRTU laqgħet b' sodisfazzjon l-aħbar li l-Kummissjoni Ewropea approvat skemi ta' appoġġ mill-Gvern Malti għall-enerġija rinovabbli f'pajjiżna. Permezz ta' dawn l-iskemi se tkun qed tiżdied il-produzzjoni tal-elettriku minn sorsi aktar nodfa skont il-miri tal-Unjoni Ewropea. Dwar din l-aħbar tkellimna mal-President tas-Sezzjoni tal-Enerġija Rinovabbli fi ħdan il-GRTU, Noel Gauci. Dan sostna li din hija "aħbar tajba ħafna; jiġifieri kemm fil-verità Malta hija waħda mill-ftit pajjiżi fl-Unjoni Ewropea li ġew approvati. Dan ifisser li issa Malta tista' tinstalla impjanti kbar ta' aktar minn 1MW b'feed in tarif li tagħmel sens għall-investituri". Aktar fondi allokati għall-pannelli fotovoltajċi Gauci jinnota wkoll il-fatt li l-Gvern Malti żied il-fondi allokati għall-iskema tal-pannelli fotovoltajċi. Dan wara li kienu allokati €15-il miljun maqsuma fuq tliet pakketti. Madankollu, id-domanda għal din l-iskema kienet tlaħħaq 'il fuq mill-ammont ta' kull pakkett u għalhekk il-Gvern ħass li għandu jagħmel dan il-pass. "Tkellimna mal-Ministru Mizzi u wasalna fi qbil illi min laħaq applika jkun moqdi u biex dan isir kien hemm bżonn €2 miljun oħra. Il-Ministru Mizzi aċċetta dak li konna qed ngħidu aħna u ż-€2 miljun ħarġu," sostna Pace. Gauci jgħid li dan is-suċċess huwa frott ix-xogħol siwi li qed jagħmel il-Gvern fil-qasam tal-enerġija; settur li ttieħed bis-serjetà sa mill-bidu ta' din il-leġiżlatura. "Qegħdin naħdmu tajjeb ħafna. Dejjem qed ngħidu: think small first; jiġifieri: aħseb fin-negozjanti ż-żgħar u tmurx għal proġetti li tiekol minnhom kumpanija waħda biss, u ara li l-impjegati u n-negozji kollha jkollhom xogħol biżżejjed," qal il-President tas-Sezzjoni tal-Enerġija Rinovabbli fi ħdan il-GRTU. Fuq kollox hu temm jgħid li dan kollu qed iwassal biex pajjiżna jkun pass eqreb li jilħaq il-miri tas-sena 2020 fil-qasam tal-enerġija.